**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas**

**„Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta rīkojuma projekts „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Projekts) sagatavots saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu, pamatojoties uz Ministru prezidenta 2016.gada 17.novembra rezolūcijā Nr.45/R-1879-jur doto uzdevumu rast iespēju atbalstīt Rīgas Ebreju kopienas lūgumu par nepieciešamā finansējuma piešķiršanu muzeja „Ebreji Latvijā” darbībai un Kultūras ministrijai virzīt minētā jautājuma izskatīšanu tuvākajā Ministru kabineta sēdē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Muzejs „Ebreji Latvijā” ir dibināts 1988.gada nogalē, kad Atmodas apstākļos kļuva iespējams atjaunot ebreju kultūras dzīvi Latvijā. Muzeja mērķis ir saglabāt, pētīt un popularizēt visu, kas saistās ar Latvijas ebreju kultūru un vēsturi no pirmsākumiem līdz mūsdienām. Kopš 1999.gada muzejam ir valsts akreditācija, kas tiek apstiprināta Kultūras ministrijas Muzeju nodaļas veiktās pārbaudēs. Muzeju katru gadu apmeklē līdz 10 tūkstošiem viesu no vairāk nekā 50 pasaules valstīm, un lielai daļai no viņiem tā ir pirmā saskarsme ar sistemātisku Latvijas ebreju vēstures izklāstu. Muzejs aktīvi sadarbojās ar ārzemju muzejiem un pētnieciskām institūcijām, piesaistot to speciālistus gan kā konsultantus, gan kā viesus dažādos muzeja pasākumos. Muzejs bieži rīko lekcijas, kursus, koncertus un citus pasākumus, kas ir galvenokārt vērsti uz vietējiem apmeklētājiem. Par šādas pieejas veiksmi liecina interese pret muzeju „Muzeju nakts” laikā, kad to apmeklē no 700 līdz 1200 cilvēkiem katru gadu. Muzeja pamatekspozīcija atspoguļo Latvijas ebreju vēsturi no XVI gadsimta līdz 1945.gadam, tajā skaitā ebreju ieguldījumu Latvijas attīstībā XX gs. sākumā un brīvvalsts laikā, bet arī Latvijas ebreju likteņus ārzemēs, kur daudzi no viņiem kļuva ievērojami kultūras un zinātnes jomā.  Muzejs „Ebreji Latvijā” lielu uzmanību ir veltījis jautājumam par dažādu Latvijā dzīvojošo etnisko grupu līdzāspastāvēšanu un kopdarbu valsts labā. Muzeja ekspozīcijā ievērojama vieta ir iedalīta latviešu un ebreju kultūras kontaktiem un savstarpējai interesei, ebreju dalībai Latvijas Brīvības cīņās, tiek plaši runāts par Latvijas Republikas draudzīgo attieksmi pret ebreju minoritāti. Īpaša vērība tiek pievērsta ebreju glābšanai Holokausta laikā, muzeja kuratoram Marģeram Vestermanim apkopojot informāciju pāri par 730 šādiem gadījumiem.  Muzejs piedāvā muzejpedagoģiskās programmas skolēniem un studentiem, kurās pēdējā gada laikā ņēma dalību vairāki simti jauniešu. Viens no izaicinājumiem šo programmu attīstīšanā ir muzeja pašreizējās ekspozīcijas un pat to telpu morālais un tehniskais novecojums, kas neļauj muzejam būt pietiekami interesantam un pievilcīgam jauniešiem. Interaktivitātes trūkums un daži „balti plankumi” ekspozīcijas saturā liedz viņiem pilnībā uztvert muzeja vēstījumu un pat var daļēji veidot negatīvu vai sagrozītu priekšstatu par Latvijas ebreju vēsturi un šodienu. Materiālais atbalsts ļautu muzejam uzlabot pamatekspozīcijas materiāli tehnisko stāvokli, ceļot tās kvalitāti, attiecīgi piesaistot vairāk apmeklētāju, un darot šo Latvijas vēstures daļu plašāk pazīstamu pasaulē.  2017.gadā muzejs plāno aktīvi attīstīties, papildinot krājumu, uzlabojot pamatekspozīciju un veidojot izstādes. Sakarā ar Latvijas simtgadi plānots īpašu uzsvaru muzeja darbā likt uz ebreju ieguldījumu Latvijas valsts izveidē un attīstībā. 2017.gada aprīlī notiks šim tematam veltītā starptautiskā konference. Muzeja paveikto darbu ebreju glābšanas Holokausta laikā temata izpētē ir plānots izdot grāmatas veidā. Tāpat plānots paplašināt muzejpedagoģisko programmu piedāvājumu, paredzot tās plašākam interesentu lokam, lai piesaistītu lielāku Latvijas iedzīvotāju klāstu.  Gatavojot minētos projektus, muzejs ir jau uzsācis ekspozīcijas pārveidošanu, bet tās kvalitatīvai un laicīgai pabeigšanai jau šogad ir nepieciešami papildu finanšu līdzekļi.  Ņemot vērā iepriekšminēto, papildus nepieciešamais finansējums 2016.gadā no valsts budžeta programmas 02.00.00 „Līdzekļi neparedzētiem gadījumiem” ir 20 000 *euro*. Līdzekļu piešķiršana ir nepieciešama muzeja „Ebreji Latvijā” darbības pilnveidošanai. Rīgas Ebreju kopiena ir apliecinājusi, ka minētais finansējums tiks apgūts 2016.gada ietvaros. |
| 3. | Projekta izstrādē iesaistītās institūcijas | Kultūras ministrija. |
| 4. | Cita informācija | Nav |

*Anotācijas II, IV, V un VI sadaļa – Projekts šīs jomas neskar.*

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016.gads** | | Turpmākie trīs gadi (*euro*) | | |
| **2017.gads** | **2018.gads** | **2019.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2016) gadu | Izmaiņas, salīdzinot ar kārtējo (2016) gadu | Izmaiņas, salīdzinot ar kārtējo (2016) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 538 926 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 538 926 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 538 926 | 20 000 | 0 | 0 | 0 |
| 2.1. valsts pamatbudžets | 538 926 | 20 000 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | - 20 000 | 0 | 0 | 0 |
| 3.1. valsts pamatbudžets | 0 | **-** 20 000 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 20 000 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Muzeja „Ebreji Latvijā” 20 000 *euro* nepieciešami muzeja izglītojošās darbības īstenošanai. Detalizēts izdevumu aprēķins pievienots pielikumā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem” atbilstoši Ministru kabineta 2009.gada 22.decembra noteikumiem Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus”. | | | | |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Kultūras ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

2016.11.23. 15:06

975

I.Bula, 67330257

[Inara.Bula@km.gov.lv](mailto:Inara.Bula@km.gov.lv)